text: Parti-reklame fjernet fra bybus
  11 november 2013 kl. 20.26
  En politisk parti-reklame på linje 6 i Fredericia er blevet fjernet. Den er i strid med Sydtrafiks regler, som forbyder politiske reklamer. Reklamen var for det højre-ekstreme Danskernes Parti.
  - Den politiske reklame har givet såvel forargede som vrede mails i Sydtrafiks e-postkasse. Pressen har ligeledes henvendt sig med ønske om en forklaring, skriver Sydtrafik i en pressemeddelelse.
  - Det er en fejl, at reklamen for partiet fik plads på langsiden af bybussen, og den fik ingen lang levetid. Sydtrafik hørte om reklamen i torsdags og bad øjeblikkeligt vognmanden om at få den pillet af. Det skete dagen efter.
  Sydtrafik tillader ikke politisk reklame på busserne. Bortset fra det, er det vognmanden selv, der disponerer over reklamepladsen på bussen, og aftaler med reklameagenten, hvad busserne skal køre med.
  Sydtrafik har indskærpet over for vognmanden, at han skal holde øje med, at busserne ikke kører med politiske reklamer.
  